# Dušan Prašelj

### Izvor: Wikipedija

Dušan Prašelj

Dušan Prašelj (Sušak, 19. prosinca 1931.), dirigent, skladatelj i zborovođa

Rođen na Sušaku, gdje je polazio osnovnu i srednju glazbenu školu. Tu je prvi put susreo Ivana Matetića Ronjgova. Taj je susret bitno utjecao na njegov daljnji rad, jer ga je Matetić oduševio za istarsko-primorski glazbeni izraz.

Već sa 17 godina nagrađivan je za uspješno vođenje zborova - kao dirigent vežičkim zborom "Mladost" je osvojio nagrade na omladinskim festivalima 1947, u Zagrebu (otuda bilježi 50. obljetnicu dirigiranja) i 1948. u Beogradu. Srednju glazbenu školu i studij na Teoretsko-folklornom odjelu Glazbene akademije u Zagrebu završio je 1960. godine. Istodobno je u Zagrebu vodio poznati zagrebački Akademski zbor "Ivan Goran Kovačić" te Zbor Društva Istrana i Primoraca. Od 1960-64. godine službuje kao profesor na riječkoj muzičkoj školi, a od 1964-69. u Beču studira i diplomira dirigiranje (klasa prof. H. Swarovskog na Glazbenoj akademiji "Hochschule fur Musik und Darstellende Kunst").

U Beču je kao dirigent vodio Bečke madrigaliste i sudjeluje kao zborni pjevač i asistent u velikom zboru Musikvereine, kojim su dirigirali i dirigiraju poznati svjetski dirigenti: Bohn, Karajan, Richter i drugi. Po povratku u domovinu djeluje kao korepetitor Zagrebačkih solista i s njima odlazi na europske turneje.

Od 1970-79. godine je bio dirigent i direktor Hrvatskog narodnog kazališta Ivana pl. Zajca u Rijeci, gdje inicira poznate revije mjuzikla.

Od 1977. godine tajnik je Kulturno-prosvjetnog društva "Ivan Matetić Ronjgov" u Ronjgima, a upravitelj je od prerastanja Društva u istoimenu ustanovu. Kao upravitelj Ustanove "Ivan Matetić Ronjgov", čiji je osnivač i djelatnik, osmislio je niz aktivnosti i manifestacija: "Proljeće u Ronjgima", "Mantinjada pul Ronjgi", "Matetićevi dani", "Kanat pul Ronjgi", "Večeri pul Matetićeva ognjišća", "Pogovori", "Aktiv dirigenata", čakavske tribine, smotre pjevačkih zborova i razne znanstvene skupove.

Više od dva desetljeća vodio je jedan od najuspješnijih hrvatskih zborova "Jeku Primorja" i postiže uspjehe na europskom nivou (na festivalu u Engleskoj druga nagrada, na festivalu francuske glazbe u mega projektu Berliozova Requiema s Moskovskom filharmonijom, itd.);

Skladatelj je stotinjak zborskih skladbi od kojih je dio objavljen u zbirci "Baklje na Učki". Među skladbama ističu se i dva glazbena recitala "Trsatski spomen" i "Bašćanska ploča", te "Naš domaći glas" i Staroslavenska misa.

Kao učenik I. M. Ronjgova posebno gaji pučki, melos Istre i Hrvatskog primorja, što ima odraza u njegovim skladbama. Kao zborovođa u više je navrata nagrađivan na Festivalu zborova Hrvatske (Zadar), natjecanju. "S. Mokranjac"; a primio je veći broj nagrada u Europi (Velika Britanija, Španjolska, Francuska, Italija). Dobitnik je dvije Nagrade Grada Rijeke, Nagrade za životno djelo i plakete "Marulić" Čakavskog sabora.

Utemeljitelj je i dirigent Riječkog oratorijskog zbora "Ivan Matetić Ronjgov" (jedne od sekcija Ustanove "Ivan Matetić Ronjgov") s kojim broji zapažene nastupe u zemlji i inozemstvu.

Djelo u nastajanju je Messa Ritmica Latina za mješoviti zbor, soliste i orkestar, od kojeg su dosad napisana i izvedena tri stavka.

## [uredi] Djela

- Misa ritmica latina - Kyrie, Gloria, Credo
- Matetićev dom va Ronjgeh
- Naš domaći glas (Kantata za sole, recitatora, mješoviti zbor i klavir)
- Kad besede fale (na tekst Zorana Kompanjeta)
- Staroslavenska misa
- Trsatski spomen (glazbeni recital za mješoviti zbor i orkestar)
- Baklje na Učki (zbirka skladbi)
- Pipa (Andrej Baša i Dušan Prašelj; na tekst Drage Gervaisa)
- Lipa mladost moja (na tekst Mate Balote)
- Primorsko-goranska županija (svečana pjesma)
- Briškula i Trešeta (na tekst Drage Gervaisa)
- Kety (iz Čakavske suite, na tekst Zorana Kompanjeta)
- Bašćanska ploča

## [uredi] Poveznice

- Hrvatski skladatelji klasične i folklorne glazbe

## [uredi] Vanjske poveznice

- Hrvatsko narodno kazalište Ivana pl. Zajca u Rijeci

Dobavljeno iz "http://hr.wikipedia.org../../../d/u/%C5%A1/Du%C5%A1an_Pra%C5%A1elj_8fba.html"

Kategorije: Hrvatski skladatelji | Hrvatski dirigenti | Hrvatski glazbenici

##### Views

- Članak
- Razgovor
- Trenutna inačica

##### Traži